
הכנסת העשרים
מושב שלישי
<פרוטוקול מס' 519>
מישיבת ועדת הכספים
יום שלישי, כ"ח בחשון התשע"ז (29 בנובמבר 2016), שעה 10:00
<סדר היום:>
<פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016>
(מסים) סעיפים 96 ו-97 (מיסוי חברות ארנק)
נכחו:

<חברי הוועדה:> 
משה גפני – היו"ר
איתן ברושי 

באסל גטאס 

מכלוף מיקי זוהר 

מנואל טרכטנברג

מיקי לוי

רחל עזריה 

עודד פורר 

יואב קיש

מיקי רוזנטל 

<מוזמנים:> 
	משה אשר
	–
	מנהל רשות המסים, משרד האוצר

	ליאת גרבר
	–
	עו"ד, ממונה חקיקה, רשות המסים, משרד האוצר

	רולנד עם שלם
	–
	מנהל אגף בכיר מקצועית, רשות המסים, משרד האוצר

	רובי בוטבול
	–
	יועץ מקצועי למנהל רשות המסים, משרד האוצר

	דורון סמיש
	–
	אגף התקציבים, משרד האוצר

	ניר אמסל
	–
	אגף התקציבים, משרד האוצר

	כפיר יהודה בטט
	–
	רפרנט מקרו באגף התקציבים, משרד האוצר

	עידית זרחיה
	–
	דוברת ראש המסים, משרד האוצר

	נור חאיכ
	–
	עו"ד, מחלקה משפטית, משרד האוצר

	אפרת פרוקציה
	–
	עו"ד משרד האוצר

	אור רוזנמן
	–
	יועץ משפטי, משרד התמ"ת

	שרית פלבר
	–
	עו"ד, משרד המשפטים

	ניצן מעיין
	–
	מתמחה, מח' ייעוץ וחקיקה, משרד המשפטים

	רובי גינל
	–
	מנכ"ל התאחדות התעשיינים בישראל

	אורן הרמבם
	–
	מנהל היחידה למימון ותמריצים ממשלתיים, התאחדות התעשיינים בישראל

	צבי פרידמן
	–
	רו"ח, נשיא לשכת התיאום של הארגונים הכלכליים

	בניה חסידים
	–
	רו"ח, יו"ר ועדת המיסוי, לשכת התיאום של הארגונים הכלכליים

	יזהר קנה
	–
	רו"ח, נשיא לשכת רואי החשבון בישראל

	אורנה צח גלרט
	–
	רו"ח, יו"ר ועדת ביטוח לאומי, לשכת רואי החשבון בישראל

	ג'ק בלנגה
	–
	רו"ח, עו"ד, יו"ר ועדת המסים, לשכת רואי החשבון בישראל

	דן יהודה כרמלי
	–
	סמנכ"ל יחסי ממשל, איגוד לשכות המסחר

	ירון גינדי
	–
	נשיא לשכת יועצי המס

	גיא כץ
	–
	עו"ד, לשכת עורכי הדין

	יוסי אלישע
	–
	עו"ד, לשכת עורכי הדין

	דנה צדוק
	–
	עו"ד, עמותת CFOS לקשרי ממשל ומשק

	דוד ארז ענב
	–
	שדלן (עצמאי), אינו מייצג לקוחות בדיון זה (לקוחות קבועים נוספים שנושא הישיבה נוגע אליהם באופן ישיר: התאחדות המלאכה והתעשיה בישראל)


<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016>
(מסים) סעיפים 96 ו-97 (מיסוי חברות ארנק)
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים בפרק ח' מסים, סעיפים 96 ו-97, מיסוי חברות ארנק. 

אני מבקש להעיר הערה. אנחנו קיבלנו את הנוסח האחרון הלילה ב-4:30, כבר לפנות בוקר. נראה מה אנחנו עושים עם זה בהמשך. מדובר על חוק שהוא חוק טוב. עיקרון הוא חוק טוב. הוא מטפל בבעיות שצריך לטפל בהן.

<משה אשר:>
שלחנו את זה לפני יומיים ואתמול היה נוסח אחרון. בכל אופן, לא היום.

<מיקי רוזנטל (המחנה הציוני):>
בפרלמנט רציני היו מבטלים לכם את הדיון היום. לא בגלל שהחוק רע אלא בגלל שלא מתנהגים כך. אנחנו בובות שלכם?

<היו"ר משה גפני:>
לי אין טענות. הכול בסדר. אתמול הייתה לי שיחה על משהו אחר לגמרי, על משהו שעומד כאן על סדר היום ולא נוגע לרשות המסים אלא דווקא נוגע למשהו אחר, ואמר לי מישהו בלשכת היועץ המשפטי לממשלה – אני לא יודע אם הוא רוצה שאני אגיד את שמו, אולי הוא יגיד – איך עושים בחוק ההסדרים דברים רציניים כאלה כמו שאני מעלה. בסדר. אנחנו עושים דברים רציניים בחוק ההסדרים על פי בקשת הממשלה ואין לי טענות. אני מבין שצריך לעשות שינויים. בכל אופן, מדובר כאן בהרבה מאוד פרטים מאוד בעייתיים כשהעיקרון הוא עיקרון נכון. נראה מה אנחנו עושים עם זה בהמשך. אין לי טענות. לא באתי בטענות. אני מבין שאתם צודקים אבל עד הלילה לא היה לנו נוסח סופי ונדמה לי שגם עכשיו עוד אין נוסח סופי אבל תכף נראה. עד הלילה לא היה לנו נוסח סופי ולא היה לנו מה לחלק.

מי מציג את החוק?

<משה אשר:>
אני אציג את העקרונות. אני אציין בפתח הדברים שלבקשת היושב ראש ישבנו עם הלשכות המקצועיות לדיונים ארוכים במשך שבועות ארוכים ובסוף אני מניח שהגענו לדברים שכמעט כולם מוסכמים כדי לעזור לוועדה לקבל את ההחלטה. 

אני אסביר באופן עקרוני את הנושא של חברות הארנק ואחר כך נוכל להסביר את הדברים לעומק סעיף סעיף. 

בישראל השיטה המקובלת כאשר אתה פועל באמצעות חברה היא שיטת המיסוי הדו שלבית. זאת אומרת, החברה מפיקה הכנסות, היא חייבת במס חברות וביום שמחליט אותו בעל שליטה לחלק דיבידנדים או שהחברה מחליטה לחלק דיבידנדים, יש מיסוי נוסף של דיבידנדים. שיעור מס החברות היום הוא 25 אחוזים ואם מדובר בבעל שליטה, כאשר הוא מקבל דיבידנדים, הוא משלם שלושים אחוזים. אם יש מס יסף, מתווסף לזה גם מס יסף אבל באופן עקרוני 25 אחוזים מס חברות ובעתיד, כאשר מחלקים את הדיבידנדים, יש מס נוסף, מס דיבידנד בשיעור של שלושים אחוזים. אם הוא לא בעל שליטה, הוא לא מחזיק עשרה אחוזים מהון המניות, הוא משלם 25 אחוזים.

זה המיסוי כאשר מדובר באדם שפועל באמצעות חברה.

אם בן אדם פועל בצורה עצמאית, עצמאי, יחיד, כמו שכיר, כל ההכנסה שלו מולבשת למעשה על מדרגות המס - שוב, מדרגות מס מאוד גבוהות. יש כבר מס יסף – והוא משלם באזור, בשוליים, בהכנסות הגבוהות, הוא יכול להגיע לאזור החמישים אחוזים. בשוליים, לא במדרגות הראשונות אלא בסופיות. שיעור המס השולי היום במדרגות הוא 48 אחוזים, יש עוד שני אחוזים מס יסף, מעבר ל-840 אלף שקלים, כך שבשוליים הוא יכול להגיע גם לחמישים אחוזים. 

בשנת 2002 החלה תופעה פחות רצויה של אנשים, חלקם שכירים וחלקם עצמאיים שהיו עד יום לפני כן עצמאים שלא היו להם מלאים גדולים, מספר עובדים גדול, וראו שכדאי להם – בשעתו זה היה על רקע הסרת התקרה של הביטוח הלאומי אבל עם הזמן התופעה הזאת התפשטה ולמעשה החלו לאגד את כל העסקים שלהם או את הפעילות שלהם באמצעות חברה ובצורה כזאת לא רק שמדינת ישראל לא ראתה את המס השולי ואת הביטוח הלאומי אלא גם שיעור המס ירד למס החברות כאשר באותם מקרים שגם הרוויחו הרבה כסף, דחו את המיסוי של הדיבידנדים, דחו את החלוקה של הדיבידנדים לתקופה ארוכה וכך המדינה, האוצר, דחתה ונדחו תשלומי המסים לתקופות ארוכות. הכול חוקי אלא שהשאלה היא מה המוטיבציה.

התופעה הזאת לצערנו התרחבה יותר ויותר.

<מיקי רוזנטל (המחנה הציוני):>
יש לך מספרים? כמה חברות ארנק להערכתכם קיימות?

<משה אשר:>
לדוגמה לפני זמן מה בקרב השכירים בבורסה רשימה שנעשתה ואלה עשרות רבים של אנשים שהם שכירים, מנכ"לים, מנהלי כספים שמקבלים שכר מאוד גבוה, שבגלל שהם בבורסה הם כתובים כחברה.

<מיקי רוזנטל (המחנה הציוני):>
מדובר באלפים, במאות, בעשרות?

<משה אשר:>
לפחות עשרות אלפים. שוב, מדובר באוכלוסיות שמרוויחות הרבה, בין אם אלה שכירים, בין אם אלה עצמאים.

בשעתו עשינו ועדות פנימיות בתוך הרשות עם נציגים של האוצר לטפל בסוגיה הזאת.

<קריאה:>
יש לכם פילוח לגבי המגזר העסקי וכולי?

<משה אשר:>
תן לי לסיים. עשינו ועדות וקבענו מספר מודלים להתמודדות עם הנושא הזה. עוד בממשלה הקודמת, כאשר מיקי לי היה סגן שר האוצר והיה מופקד על רשות המסים, סוכם על קידום חקיקה שתטפל חברות הארנק, למעשה תפרק את החברות האלה ונמסה את האנשים בצורה מלאה. אלא מה, היו דיונים עם הלשכות וסוכם שנעשה את זה מיד אחרי חוק ההסדרים כדי יהיה זמן לשבת עם הלשכות ולהגיע לתובנות מסוימות. לצערנו הממשלה נפלה וההמשך ידוע. הגענו לחוק ההסדרים הנוכחי, אחרי שישבנו גם עם הלשכות.
המודל שאנחנו מגישים היום הוא מודל יחסית מצומצם ולא מכסה את כל שטחי הפעילויות אבל הוא מכסה ודאי את המקרים הבוטים, הקשים, של שכירים. 

<באסל גטאס (הרשימה המשותפת):>
מתי הם עושים את זה? על מה אנחנו מדברים?

<משה אשר:>
אני אסביר את זה.

<באסל גטאס (הרשימה המשותפת):>
שכיר עם ארבעים-חמישים אלף שקלים בחודש, כדאי לו?

<מיקי לוי (יש עתיד):>
כדאי לא. הוא רוצה לבלום אותו.

<באסל גטאס (הרשימה המשותפת):>
אולי הוא מעסיק עוד אנשים בחברה.

<מיקי לוי (יש עתיד):>
מדובר על חברת יחיד. השכר שלו מהווה את החברה.

<משה אשר:>
במקרים בוטים שאנחנו רואים אותם, כבר הוצאנו שומות והוצאו צווים לבית המשפט. בחלק גדול מהמקרים אישרו את המקרים שאנחנו קבענו ולמעשה הרימו מסך לצורכי מס. זה לא אומר שזה לא חוקי מבחינה חוקית. זה לא פלילי חס וחלילה אבל זה לא לגיטימי לצורכי מס. היום אנחנו באים, במקום להתווכח עם כל אחד אם זה לגיטימי לצורכי מס, להעביר את קווי הגבול שיהיה ברור לכולם מתי זה בסדר ומתי זה לא בסדר ומשם אנחנו רוצים לצאת לדרך. 

מתי זה כדאי ומתי זה לא כדאי. ברור שאם מדובר בעצמאי או בשכיר שמרוויח משכורת יחסית נמוכה, עשרים אלף שקלים או שלושים אלף שקלים, אפילו ארבעים אלף שקלים, זה לא כדאי. יש איזו נקודת איזון ממנה זה מתחיל להיות כדאי. אבל אנחנו מדברים כאן על השכבות שמרוויחות את הסכומים הגדולים ביותר והמאיון העליון, זה סדר הגודל עליו אנחנו מדברים. 

כמובן יש כאן את היועצים מהלשכות השונות שיסבירו מתי הם מייעצים לאותו אדם לפתוח חברה להיות מנכ"ל בע"מ או מנהל כספים בע"מ או דבר כזה, בע"מ, וליהנות מהדו שלביות ולדחות למעשה תשלומים עד למועד שהוא יחלק דיבידנדים.

כך לדוגמה בן אדם שמרוויח מיליון שקלים לשנה, סתם דוגמה, הוא לא צריך לפרנסה השוטפת שלו מיליון שקלים לשנה, אז הוא אומר שהוא מושך לעצמו כמשכורת מהחברה סכומים צנועים, נניח עשרים, שלושים אלף שקלים לחודש, ואת כל היתר הוא משאיר בחברה. נניח שזה קורה שנה אחרי שנה וכן הלאה. את הדיבידנדים הוא לא בהכרח מושך. הוא משקיע בניירות ערך או בנכסים אחרים, לפעמים הוא גם מפתח את העסקים, לפעמים משקיע בנכסים פרטיים. ראינו גם מקרים בהם הוא השקיע בדירת המגורים שאחרי כן הוא השכיר אותה לעצמו. את הדירה הפרטית שלו שם בתוך החברה העסקית כדי להשכיר אותה לעצמו. אנחנו יודעים שזה לא דבר ראוי, לא דבר נכון, גם אם זה חוקי. את הנכסים הפרטיים צריך לשים מחוץ לחברה. אם הוא קונה דירה ומשכיר אותה לצד ג', זה אולי לגיטימי, זה לגיטימי אפילו מבחינה עסקית, אבל כאשר הוא קונה את הדירה לעצמו, וראינו אפילו מקרים בהם אנשים קנו דירות יוקרה והשכירו אותן לעצמם.

אנחנו באים להסדיר את הדברים האלה, לקבוע את גבולות הגזרה לצורכי מס, כי לדחות את המסים האלה, את השלושים אחוזים מס דיבידנד לאורך שנים, בסוף זה פוגע בכולנו ובסוף כולנו צריכים למלא את הקופה הציבורית במס שלמעשה נחסך מהקופה.

אנחנו באים עם ההצעה הזאת. אנחנו נשמח לענות לשאלות.

<באסל גטאס (הרשימה המשותפת):>
לא הבנו מה החוק מציע. לא עברנו על החוק.

<היו"ר משה גפני:>
לא עברנו על החוק. הוא הציג את מטרות החוק.

<באסל גטאס (הרשימה המשותפת):>
הוא הציג את הדילמה.

<היו"ר משה גפני:>
זה החוק.

<באסל גטאס (הרשימה המשותפת):>
הוא לא אמר מה הפתרון.

<היו"ר משה גפני:>
זה החוק.

<באסל גטאס (הרשימה המשותפת):>
הוא אמר שבאים לשרטט את הגבול אבל לא אמרת מה הגבול.

<מיקי רוזנטל (המחנה הציוני):>
תגיד לו את השינוי.

<משה אשר:>
אנחנו נציג את המודל בפניכם. מכיוון שיש כאן לא מעט פרטים עם הוראות מעבר, אמרתי לפני כן בקצרה.

<עודד פורר (ישראל ביתנו):>
יש לי איזה שהן שאלות רקע שלא בהכרח תיתן לי עליהן תשובה עכשיו אבל אני מבקש גם התייחסות של הלשכה המשפטית בהמשך.

הכיוון של החוק הוא נכון. אין על זה עוררין.

<היו"ר משה גפני:>
כולם מסכימים.

<עודד פורר (ישראל ביתנו):>
אין עוררין ברמת העיקרון. כן יש כמה דברים שצריך לשים אליהם לב. אני מצטרף להערתך. המסמך הזה שמונח בפנינו הוא שונה לחלוטין מהותית מהמסמך שהיה לנו קודם. 

<משה אשר:>
הוא הרבה יותר מרוכך ממה שראיתם בהתחלה.

<עודד פורר (ישראל ביתנו):>
אני אומר שהוא שונה מהותית, אבל גם את הריכוך הזה אנחנו צריכים ללמוד.

דבר שני, אני כן אומר לך ברמת המסגרת. בעיני יש הבדל בין בעל חברה שיש לו רווחים בחברה ומשקיע אותם בניירות ערך, ואגב, אנחנו דנים כאן הרבה על כמה אנחנו רוצים להחיות את הבורסה ולהחיות את ההשקעות בניירות ערך מצד אחד, לבין מישהו שעושה את זה בדירה שהוא משכיר לעצמו. אני לא יודע אם יש התייחסות לזה בחוק. זה ממש לא אותו הדבר.

כן יש כאן שאלה שאני חושב שראוי שהמדינה תתייחס אליה. איך אתה מגדיר את אותו יחיד, כי אני רוצה לתת דוגמה למשהו. נניח שיש יחיד שהוא עובד כחברה והוא עובד מול או חברה מסוימת מאוד מאוד גדולה באמצעות חשבונית בצורה כזאת או אחרת, או שהוא עובד מול המדינה ויש לו מול המדינה בסך הכול משרד ממשלתי אחד. יכול להיות שהוא עושה שם פרויקטים.

<משה אשר:>
אתה כבר נכנס לפרטים. אני מבין שהסבירו לך.

<עודד פורר (ישראל ביתנו):>
לא, ממש לא הסבירו לי. אני גם מבין לבד. בסוף יש לו הכנסה של חמישים, שישים, שבעים, שמונים אלף שקלים מהפרויקט הזה והוא אחד. הוא עושה את העבודה והוא עובד כחברה. ברגע שאתה תחיל עליו מס כיחיד, האם הוא לא יוכל לבוא אחרי שהוא עובד חמש שנים מול משרד הכלכלה ולהגיד, חברים, החלתם עלי מס כיחיד, אתם אומרים שאני עושה את כל העבודה הזאת כיחיד, הכול טוב ויפה, אני מבקש יחסי עובד-מעביד ואני רוצה להחיל עלי את התנאים של יחסי עובד-מעביד ביני לבין המשרד הממשלתי הזה או האחר, או לא רק משרד ממשלתי אלא זה נכון גם לגבי חברות גדולות שפתאום ימצאו את עצמן ביחסי עובד-מעביד מול אנשים שלא היו אמורים להיות במצב הזה. צריך לזכור שהמנגנון הזה שבו אנשים עובדים כחברה, יש לו עוד השלכות מעבר להשלכות המיסוי.

<משה אשר:>
התשובה היא מאוד ברורה.

<מיקי לוי (יש עתיד):>
אין שום סיכוי.

<עודד פורר (ישראל ביתנו):>
תבדוק בייעוץ המשפטי של משרדי הממשלה ויש משרדי ממשלה שקבעו שאם עובד אתם יועץ יותר משנתיים, חייבים להפסיק אתו את ההתקשרות ולצנן אותו למשך שנתיים.

<מיקי לוי (יש עתיד):>
זה עניין אחר.

<עודד פורר (ישראל ביתנו):>
אבל הוא עובד עם חשבונית, אז למה לצנן אותו?

<משה אשר:>
אני אענה. כבר היום אנחנו מוציאים שומות באותם מקרים בהם יש שכירים שהם למעשה שכירים בע"מ. גם שם יכולה להיטען אותה טענה ובית המשפט מקבל את זה ואנחנו מחייבים אותם כאילו הם קיבלו את זה ברמה האישית. לכן אם זה סוג של בעיה, הבעיה כבר קיימת לכאורה היום.

אבל היא לא בעיה כי בסוף העובד והמעסיק שלו מגדירים את היחסים. אנחנו ניתן אחר כך את ההתייחסות שלנו לצורכי מס. יש הרבה מאוד מקרים בדין הכללי יש א' ולצורכי מס יש ב'.

<מנואל טרכטנברג (המחנה הציוני):>
אני רוצה לברך על כך שאנחנו דנים בזה. הגיעה השעה. אני רוצה להגיד שהתופעה הזאת, היא אחת החמורות ביותר שאני מכיר במערכת המס של מפלט מס שמאפשר לעשרות אלפי אנשים לחמוק מתשלום מסים כחוק במדינת ישראל. חשוב שנבין את זה.

במהלך הדיונים בוועדה שאני עמדתי בראשה, עת דנו על שינוי משמעותי במסים הישירים, תמיד הייתה טענה שאם אתה מעלה את המסים בשוליים, יברחו. הרי הכדאיות של להקים חברות ארנק עולה ואז בעצם מה שקרה, תראה מה קורה. זה לא רק שאתה חומק ממס אלא שאתה מגביל את יכולת הריבון לקבוע מה המסים הצודקים במדינת ישראל. לא יכול להיות דבר כזה.

לא הספקתי באמת לקרוא את הגרסה החדשה. ממה שאני מתרשם, הלכתם כאן לקולה בצורה שמסכנת את ההמשך של היכולת שלנו כן להתקין תקנות או לקבוע כללים הרבה יותר נוקשים. על זה אני צריך להתעכב ולתת את הדעת.

<משה אשר:>
אנחנו מקווה שלא הלכנו לקולה יותר מדי כמו שאתה מציין.

<יוסי אלישע:>
לשכת עורכי הדין. יש שלושה פרקים שונים בפרק או בהצעת החוק שנמצאת בפנינו. התייחסתם לנושא של יחסי עובד-מעביד או למה שנקרא חברה בע"מ. אנחנו רק רוצים לחדד ותכף אולי נעשה ירידה לנוסחים. הנושא הוא לא מיסויי. הנושא הוא מצב שבו מתקיימים בפועל במהות יחסי עובד-מעביד בין האדם לבין המעסיק שלו ובעצם ביום בהיר אחד הוא מופיע ומגיע ומחליט להיות חברה בע"מ. אלו המקרים שאנחנו מכוונים אליהם לכן ההערה של חבר הכנסת עודד פורר היא במקום. המקרים האלה של מתן שירות למשרדים ממשלתיים כאלה ואחרים כאשר לא מתקיימים יחסי עובד-מעביד ואין כפיפות מוחלטת במהות, הסעיף לא חל. 

<עודד פורר (ישראל ביתנו):>
לא לפי הנוסח שאני רואה כאן.

<יוסי אלישע:>
יכול להיות שצריך לחדד את הנוסח. העניין הוא שיש לפנינו משהו מלאכותי.

<קריאה:>
גם קביעה לצורך מס לא תקבע לצורך הדין הכללי.

<עודד פורר (ישראל ביתנו):>
בא היועץ המשפטי ואומר, סליחה, הוא עובד רק מול המשרד הזה, הוא עושה כאן רק שני פרויקטים, הוא נותן שירות תמיד לאותו מנהל באותו משרד וזה כבר נותן איזה שהם כללים שאומרים שיכולים להיות יחסי עובד-מעביד ואז אתה בא ואתה אומר שאתה גם גובה ממנו מס כאילו הוא שכיר. מאותו רגע חציתם את הקו ולמשרדי הממשלה יגיעו מספר לא מבוטל של תביעות יחסי עובד-מעביד וצריך להבין גם מה העלויות של זה.

<יוסי אלישע:>
אם הנוסח לא מחודד דיו, צריך לחדד.

<משה אשר:>
נעלה את הדברים בנוסח. אני רוצה להניח שאנחנו לא מקלים יתר על המידה כפי שציין חבר הכנסת טרכטנברג ואנחנו נדון בזה.

<ג'ק בלנגה:>
לשכת רואי חשבון. נאמר קודם על ידי חבר הכנסת מיקי רוזנטל שבעצם קיבלנו נוסח חדש. הנוסח הזה בשונה מהנוסח שהיה בקריאה ראשונה, כמעט כל החוק נכתב מחדש. עדיין יש הרבה משפטים ומלים שגם אנחנו לא דייקנו בינינו לבין רשות המסים עד הסוף בנוסחים. לכן יהיו עוד מקומות שנצטרך לסגור אותם. ברמת ההצעה הזאת שמונחת, מעל תשעים אחוזים מהדברים סגורים ונעשה מאמץ מאוד גדול מצד רשות המסים לסגור את כל המערכות כפי שאנחנו כיוונו אליהן. עדיין יש מקומות, כמו שעלה כאן קודם, שצריכים טיפה להיכנס לנוסחים קצת יותר מדויקים על מנת לסגור את כל הפרצות האפשריות משני הצדדים. לכן נצטרך עדיין קצת זמן כדי להיכנס פנימה למלים ולדיוקים.

<באסל גטאס (הרשימה המשותפת):>
בשלב הזה אין לי מה להגיד.

<היו"ר משה גפני:>
אתה לא חייב.

<באסל גטאס (הרשימה המשותפת):>
אדוני, זאת צורת דיבור צנועה. אני חושב שבכללי משחק מסוימים צריכה להיות הגינות מסוימת. אני בעד שאף אחד לא ינצל את המערכת בצורה מעוותת. אבל כדי להשתכנע, אני יודע שיש תכנוני מס וזה סוג של תכנון מס. תכנוני מס משמעותיים ביותר גורמים הכי הרבה נזק והם לא בשכבה הזאת אלא הם בשכבת המיליונרים והביליונרים ואנחנו זוכרים את בתי המשפט – ואני לא רוצה להזכיר שמות כי חלק מהם עברו מהעולם הזה – ואנחנו יודעים כמה גלגולים היו לעניינים האלה של תכנוני מס.
אני רוצה לשמוע מספרים. אתה לא אמרת לנו כמה התופעה הזו באמת גורמת נזק לכיס של האוצר.

<היו"ר משה גפני:>
אם הם מביאים חוק, כנראה שהם יודעים שיש הרבה.

<באסל גטאס (הרשימה המשותפת):>
אלה מספרים סודיים? אני רוצה לדעת.

<משה אשר:>
אנחנו הערכנו ב-300 מיליון שקלים את הנושא.

<באסל גטאס (הרשימה המשותפת):>
אתה חושב שהתופעה הזאת מביאה לאובדן של 300 מיליון שקלים.

<משה אשר:>
כן.

<באסל גטאס (הרשימה המשותפת):>
בשנה?

<עודד פורר (ישראל ביתנו):>
זה לא בשנה כי זאת צבירה של הרבה שנים.

<משה אשר:>
כל שנה בשוטף שלה.

<עודד פורר (ישראל ביתנו):>
שוטף, כל שנה 300 מיליון שקלים נמצאים אצל פרטיים וחברות ארנק?

<באסל גטאס (הרשימה המשותפת):>
אני כבר אומר לך משה שאני לא רואה חשבון אבל גם הגבול החדש שאתה תשרטט, תהיה דרך לעקוף אותו.

<מיקי לוי (יש עתיד):>
תפקידו לסגור את כל פרצות המס כדי שהם ישלמו מס אמת.

<באסל גטאס (הרשימה המשותפת):>
אין סגירה הרמטית. 

<יואב קיש (הליכוד):>
אני מודה שגם אני לא הספקתי לעבור על כל השינויים שנעשו בחוק. אני מודה שיש לי בעיה עקרונית - קוראים לזה פרצות מס – ואני נגד פרצות מס ואני חושב שצריך לתפוס אותם. השאלה אם מסתכלים בנושא הזה כפרצת מס. בעניין הזה אני לא שלם אתו. יש הרבה מאוד מקרים שהכספים האלה בסופו של דבר משמשים אנשים להשקעות כאלה או אחרות, להגדלת פעילות, לרכישת נכסים, ואנחנו בעצם אומרים להם, סליחה, אתם תשלמו את המס היום ואנחנו מונעים את האפשרות הזאת.
אני בעד שוק ליברלי. אני לא בעד להתערב . משה, אתה מכיר את דעתי. לצערי, אני אומר לך את זה בכנות הכי גדולה, יש נטייה ברשות המסים לפעמים גם לקחת ולפרש את החוק עוד יותר חמור ממה שאנחנו רוצים שיפורש, דבר שבסופו של דבר מביא רק לבעיות ולמשפטים.

<משה אשר:>
לשם כך יש חוזרים ונהלים שמסדירים את זה.

<יואב קיש (הליכוד):>
אני יכול לתת לך דוגמה אחרת עם חברות ההיי-טק ואתה יודע על מה אני מדבר. במקום במקומות שאנחנו צריכים לעזור להן, אנחנו נלחמים בהן, ובמקומות שצריך להילחם בהן, אנחנו לא נלחמים בהן. 

יש לי בעיה עם הכיוון הזה שאנחנו טוענים שבן אדם שפתח והלך למנגנון של חברה ועכשיו שילם מס הכנסה ולא משך עוד את הדיבידנד, הוא לא רשאי לעשות את זה. זה בעצם מה שאתם אומרים היום.

<משה אשר:>
אם הוא שכיר במהותו, אז כן. בפירוש כן. אם זה מנכ"ל שהפך להיות מנכ"ל בע"מ, אז כן. גם אתה חושב כך.

<יואב קיש (הליכוד):>
כן, אבל מחר זה לא יהיה מנכ"ל בע"מ כי מחר זה יהיה רופא שיניים ואדריכל.

<מיקי לוי (יש עתיד):>
אנחנו עוד לא שם. זה עוד לא שם. מדובר על שכיר שפתח חברה.

<עודד פורר (ישראל ביתנו):>
לא. זה לא בהכרח שכיר שפתח חברה.

<יואב קיש (הליכוד):>
אם אתה לא תפגע באותו פלח שבעיני אסור לנו לפגוע בו.

<צבי פרידמן:>
לשכת התיאום של הארגונים העסקיים. 

<עודד פורר (ישראל ביתנו):>
גם אתם הייתם שותפים לניסוח?

<צבי פרידמן:>
לפני חצי שעה קיבלתי מידע. אני נשיא הלשכה ואני רואה את זה בתדהמה משום שביקשנו להצטרף לדיונים על ההסכמות עם רשות המסים. אנחנו מייצגים את כל הסקטור העסקי. קיבלנו דחייה על הסף. גם הלשכות המקצועיות, עם כל הכבוד להן, לא התייעצו אתנו. הנה כי כן אני שומע שבתשעים אחוזים הגיעו להסכמות כאשר חלק גדול מזה לא מוסכם על הגופים העסקיים. מה שוות כל ההסכמות אם אנחנו הלקוחות שעלינו נופל החוק הזה לא מתייעצים אתנו ולא שואלים אותנו. 
<איתן ברושי (המחנה הציוני):>
גפניי, יש שמועה שגם עם שרגא ברוש לא התייעצו.

<קריאה:>
זה נכון.

<צבי פרידמן:>
זה נכון. סירבו להתייעץ אתנו. סירבו לשתף אותנו. ההסכמות האלה כאן לא שוות שום דבר. 

<קריאה:>
בנוסח המקורי לא מדובר על חברות ארנק. 

<צבי פרידמן:>
זה לא מוסכם על הסקטור העסקי. אני הלקוח, יושבות הלשכות עם רשות המסים, מסכמים מה שמסכמים ואני הלקוח לא מסכים לכך. אם זה כך, מה זה שווה? אני מבקש להתייחס לכל ההסכמות האלה כאילו לא קיימות.

<רובי גינל:>
מנכ"ל התאחדות התעשיינים. אני רוצה להדגיש שלמרות שמדובר כאן בכל הדיון על חברות ארנק, גם בנוסח המקורי וכנראה שגם בנוסח הקיים מדובר על כל החברות במשק. כלומר, רשות המסים מבקשת להתערב בשיקולים העסקיים של מפעל שרוצה לדחות את הרווחים שלו כדי להשקיע בעוד שלוש שנים באיזושהי התפתחות טכנולוגית ותבוא רשות המסים ותכריח אותו היום למשוך את הדיבידנדים.

<קריאה:>
זה לא נכון.

<משה אשר:>
אני אתייחס לזה.

<היו"ר משה גפני:>
רבותיי, חוסר הסובלנות כאן הופך להיות קריטי. חברי הכנסת חולקים עליו.

<קריאה:>
חלק מחברי הכנסת. לא כולם.

<רובי גינל:>
זו הנקודה הראשונה. צריך להסתכל על התמונה הכוללת. הצעדים שמציעה רשות המסים בשנים האחרונות הם צעדים מאוד יצירתיים אבל הם פוגעים באופן מהותי ביכולת לעשות עסקים בישראל. כאר רשות המסים מתערבת גם בחלוקת רווחים וגם מבקשת לעלעל בחשבונות הבנק של בעלי העסקים בישראל, בעלי העסקים יכולים להחליט אם לעשות את העסקים שלהם כאן או במקום אחר. לכן עם כל היצירתיות של רשות המסים - - -

<היו"ר משה גפני:>
הטענה של רשות המסים, אני לא יכול לדבר בשם אחרים אף על פי שחשבתי שכולם כך, היא שאלה בעצם תכנוני מס ממשיים. עוקפים את הנושא הזה של תשלום המס וממציאים כל מיני פטנטים והפטנטים האלה מונעים או מפחיתים את תשלום המס.

<רובי גינל:>
אין מחלוקת על הטענה. על זה אין מחלוקת. 

אני רוצה לתת דוגמה נוספת לצעדים של רשות המסים. רשות המסים מבקשת להתערב גם בנושא היקף היצוא בסעיף 51 לחוק עידוד השקעות הון ולקבוע מה הם רווחים ומה הם לא רווחים. זאת דוגמה נוספת שלישית שאני נותן בדקות האחרונות להתערבות גסה של רשות המסים בשיקולים העסקיים.

<היו"ר משה גפני:>
תודה. יש עוד מישהו שרוצה להתייחס?

<דן כרמלי:>
איגוד לשכות המסחר.

<היו"ר משה גפני:>
בקצרה. אנחנו את העיקרון כבר הבנו.

<דן כרמלי:>
ברור אדוני. אני אציג נקודה שלא עתה כאן עדיין. בשנה האחרונה כשיצא לנו לשבת, לנשיא איגוד לשכות המסחר אוריאל לין ולי, עם מנהל רשות המסים משה אשר, בכל פעם שדיברנו על מנוע צמיחה חשוב ביותר במשק, שדיברנו עליו כאן בוועדה אצל אדוני בשבוע שעבר על הפחתת מס החברות והפחתת מס על משיכת דיבידנד, בא מנהל רשות המסים והצוות המקצועי שלו ואמרו שאנחנו נשמח לעשות זאת אבל הרבה פעמים המנגנון של אי תשלום מס אמת, של תכנון מס באמצעות חברות ארנק, אינו מאפשר להם לסגור את המעגל, את מעגל הקופה, את מעגל האוצר. על כן מדובר אכן, כפי שאדוני אמר ומבין, ואני חושב שרוב חברי הכנסת שיושבים כאן מבינים זאת, מדובר בתיקון חשוב מאוד. אין ספק שחברות ארנק שאין להן הגדרה משפטית, לכן גם חלק מחבריי כאן סביב השולחן אולי מחפשים את המושג חברות ארנק והוא לא מופיע כאן כי הוא לא יכול להופיע, זאת צורת דיבור לצורך העניין, אבל השאלה היא שאלת התכלית. כמו שאמר מנהל רשות המסים, ואכן זו הכוונה וזה גם מופיע בדברי ההסבר בצורה מאוד מפורטת ומדויקת והרי כולנו יודעים שלדברי ההסבר יש משמעות אחר כך ביישום החוק.

<עודד פורר (ישראל ביתנו):>
אין שום משמעות לדברי ההסבר.

<דן כרמלי:>
אני חושב ברמה המשפטית שיש משמעות.

<עודד פורר (ישראל ביתנו):>
דברי ההסבר לאחר אישור החוק נמחקים ומאותו רגע אין להם שום משמעות. מה שקובע הוא החוק.

<יואב קיש (הליכוד):>
והפרשנות החמירה של דברי ההסבר.

<קריאה:>
אני מזמין אותך לקרוא את פסקי בית המשפט העליון.

<היו"ר משה גפני:>
רבותיי, אל תעשו לי את זה. יש לי יום ארוך. 

<קריאה:>
לדברי ההסבר יש חשיבות. אני מזמין אותך להיפגש עם היועצים המשפטיים במשרדי הממשלה כשהם מחליטים לעשות משהו.

<היו"ר משה גפני:>
אני לא רוצה את הדיאלוג הזה. למעלה בקומה 3 יש מזנון ואתם יכולים לשבת שם.

<דן כרמלי:>
אדוני היושב ראש, אני משלים במשפט. לדברים שנאמרים כאן בוועדה, בטח מטעם רשות המסים ובטח מטעם חברי הכנסת ואדוני היושב ראש, מופיעים בפרוטוקולים, יש להם משמעות. אנחנו רוצים להוביל למנוע צמיחה מפני שזאת הורדת מס חברות והורדת מס על משיכת דיבידנד וזה חלק מהדרך להוביל לכך.

<ירון גינדי:>
לעשות סדר במה שנאמר כאן קודם בנושא חלוקת הרווחים. יש כאן כמה נושאים ולדעתי היה כאן בלבול. לחברים מלשכת המסחר, הלשכות המקצועיות לא הסכימו לזה שמנהל רשות המסים יחליט לחברות העסקיות כמה דיבידנד לחלק וזה יצא מסדר היום. זה לא נמצא כאן.

<היו"ר משה גפני:>
לא הבנתי. אני מתנצל.

<ירון גינדי:>
אני רוצה לעשות סדר בשני נושאים. האחד בנושא חלוקת הדיבידנד. הלשכות המקצועיות, הורדנו מסדר היום את הנושא שמנהל רשות המסים יוכל להחליט לחברות העסקיות - - -

<שגית אפיק:>
לא. זה לא ירד. את זה הם השאירו בנוסח הכחול.

<ירון גינדי:>
אני מדבר על השינויים. על מה שהוצג להם בהתחלה. בהתחלה הוצג שמנהל רשות המסים יכול לקבוע. אני לא מדבר על 77 במתכונת שלו היום. בכחול, ולזה התייחסו החברים, היה ניסיון לתקן את החוק כך שמנהל רשות המסים יוכל לקבוע לכל חברת מעטים במדינת ישראל כמה דיבידנד היא תחלק. לזה כמובן לא הסכמנו גם מהמניעים שאמרו כאן החברים.

<משה אשר:>
שם עוד אין הסכמות. זה נשאר לפי הנוסח הכחול.

<קריאה:>
אבל הגעתם עם הסכמות אחרות.

<היו"ר משה גפני:>
אני מציע שתלמדו בחברותות. אני אלך לוועדת החוקה, לשם אני צריך ללכת ואתם תלמדו. אני לא מבין. בן אדם מדבר, מה הדיאלוג הזה?

<ירון גינדי:>
כאן, כמו שמשה אשר אמר, אין הסכמות. בנושא השני של חברות הארנק ומה שכאן שאלו חברי הכנסת, אנחנו הסכמנו לעובדה שמי שבאמת מתקיימים בינו לבין המעסיק שלו יחסי עובד-מעביד פר-אקסלנס והוא החליט להתאגד כחברה בע"מ, ברור לנו שהוא שקוף. איפה הבעיה שלנו? הבעיה שלנו היא פרשנות מרחיבה שיכולה לקחת את זה למקומות אחרים ואותה צריך לצמצם.

<היו"ר משה גפני:>
הבנו. שגית, בבקשה.

<שגית אפיק:>
אני רוצה להגיד משהו. חברותה ארנק בעצם נולדו אחרי תיקון שנעשה בשנת 2003 בו החליטה הממשלה לבטל את התקרה על תשלומי ביטוח לאומי וביטוח בריאות על פי שלוש מהשכר הממוצע במשק. זה נעשה גם בחקיקה בחוק ההסדרים. ואולי כאשר חוקקו את אותו ביטול תקרה לא חשבו עד הסוף בין היתר כי זה נחקק במסגרת חוק ההסדרים.

אני רוצה לקשר את זה למה שיש עכשיו בפניכם.

<עודד פורר (ישראל ביתנו):>
אולי הפתרון הוא לחזור אחורה.

<שגית אפיק:>
חברות הארנק זה דבר נכון וחשוב לחוקק אותו. זה נכתב כבר בדוח ועדת טרכטנברג לפני מספר שנים והיה לממשלה הרבה זמן לעבד את זה ולהכין את זה ולהבשיל את זה. יחד עם זאת, ככל הנראה הנוסח שהגיע בהצעת חוק ההסדרים לא היה בשל מספיק כי מה שאנחנו רואים ביום-יומיים האחרונים כשמגיעים אלינו כל כך הרבה תיקונים, שאולי אגב כולם תיקונים מקלים בעקבות הישיבות שעשתה רשות המסים עם הלשכות, אבל זה גם מלמד על כך שהנוסח שהובא בכחול, עליו הצביעו חברי הכנסת בקריאה הראשונה במסגרת הצעת חוק ההסדרים, לא היה נוסח בשל במיוחד.
כשיטה, כיוון שבחוק ההסדרים אתם כוללים כל כך הרבה תיקונים וכל כך הרבה חוקים, יכול להיות שלפחות יהיה נכון שהנוסחים שיגיעו לקריאה הראשונה יהיו נוסחים שהם כן בשלים ולא כאלה שיום לפני הדיון בוועדה יתהפכו או יחוררו או יתווספו אליהם טלאים חדשים.

<מיקי לוי (יש עתיד):>
יש את המשפט לזרוק על הוועדה והיא תסדר את זה.

<שגית אפיק:>
נכון. אבל במסגרת הלחץ שיש בחוק ההסדרים כאן ובמסגרת כמות הנושאים שאתם צריכים ללמוד ואנחנו צריכים ללמוד, קשה מאוד מאוד לראות את ההסדר הזה בכללותו, לשקול את כל השיקולים ולהבין את כל הכוונות. 

לפי מה שאני מבינה יש שלושה הסדרים בהצעת החוק הזאת. על שניים ישבו עם הגופים והגיעו אתם להסכמות. על אחד ישבו וכנראה לא הגיעו להסכמות.

אבל כך או כך, אני לא בטוחה שהפרק הזה נכון לחוקק אותו במסגרת חוק ההסדרים. הנוסחים, כל פעם שמגיע אליהם עוד תיקון ועוד תיקון.

<קריאה:>
למה את לא רוצה בחוק ההסדרים?

<שגית אפיק:>
כי זה נושא חשוב. כשיושב ראש הכנסת עשה את הפיצולים, יש הבדל בין פיצול שנעשה בתוך ועדה לבין הפיצול שנעשה באופן מקדמי. בפיצול שעשה יושב ראש הכנסת באופן מקדמי, אנחנו בחנו את סדרי העדיפויות של הממשלה ושל רשות המסים וסברנו שחברות ארנק זה נושא שחשוב לחוקק אותו. אם הממשלה אומרת שהיא יודעת להביא אותו בצורה מסודרת בחוק ההסדרים, חשב יושב ראש הכנסת והיועץ המשפטי לכנסת שזה נכון שזה יהיה בחוק ההסדרים אבל אם הגיע לכאן נוסח שהוא לא בשל וההצבעה בקריאה הראשונה הייתה על דבר אחד אבל לכאן, כשמגיעים לדיון בוועדה שבוע אחרי כן, מגיע נוסח אחר – אני חושבת שזאת בעיה.

<היו"ר משה גפני:>
תודה רבה. משה אשר, בבקשה, תשיב.

<משה אשר:>
כמו ששגית אמרה, במסגרת הדיונים וההסכמות שנעשו בין ועדת הכנסת, יולי אדלשטיין והצוותים לבין האוצר, סוכם שיש דברים שמפוצלים ויש דברים שהם לא מפוצלים. זה בין הסעיפים שלא מפוצלים וגם יש בהם תו מחיר משמעותי.

שנית. כדי לקדם את הדברים ישבנו, גם לבקשת יושב ראש הוועדה, עם הלשכות המקצועיות וכמו שנאמר אנחנו למעשה ברוב המקטעים כבר מסוכמים. נסביר כמובן לכל חברי הכנסת את הדברים ובסוף מי שמחליט, אלה אתם ולא הלשכות המקצועיות. חברי הכנסת הם המצביעים ולא הלשכות המקצועיות ולא הארגונים. הכדור נמצא אצלכם.

<היו"ר משה גפני:>
תודה רבה. אין לי טענות לרשות המסים ואין לי טענות לממשלה בכך שישבו עם הלשכות ושינו נוסחים. זה בסדר גמור. המציאות הזאת של לא לשמוע גם את הגורמים הנוספים, היא מציאות לא טובה. ההחלטות של יושב ראש הכנסת ושל היועץ המשפטי של הכנסת אינן רלוונטיות מבחינתי. אני יושב ראש ועדה ובין היתר אני צריך לדאוג לכבודם. בין היתר. המציאות הזאת שבה אין נוסח לפני חברי הוועדה לפני הגופים שנמצאים כאן, אין נוסח שהוא נוסח סופי, גורמת לכך שאי אפשר לקיים אתה הדיון הה. אי אפשר לקיים את הדיון הזה גם אם אני רוצה לעשות שמיניות באוויר ולהגיד, בסדר, ניקח את הנוסח הזה ונתקן אותו ונשנה אותו ונעשה אותו. בינתיים הנוסח שהגיע הוא נוסח שהגיע רק עכשיו. חברי הוועדה עדיין לא קראו אותו ולא למדו אותו. 

אני עוצר את הדיון כאן. אנחנו נלמד את הנושא הזה. אנחנו כמובן נתאם. יכול להיות שנצטרך לפצל את החוק הזה ולקבוע לו מועד. אני כמו חברי הוועדה כולם, כל מי שהתבטא בעניין הזה, תומך בחוק. כולם תומכים. אין ויכוח לגבי העניין הזה.

<מיקי לוי (יש עתיד):>
כן. אין ויכוח.

<היו"ר משה גפני:>
יש דיון שאנחנו נצטרך לקיים אותו, איך אנחנו מתקדמים עם הנוסח שהבאתם.

<קריאה:>
אפשר לדון על הנוסח הכחול שהוגש.

<היו"ר משה גפני:>
אמרתי שאין דיון. עם כל הכבוד, אני באמת עובד במשרד האוצר, זה נכון, אבל אני עובד בהתנדבות. משכורת אני מקבל כדי להיות נגד האוצר.

<מנואל טרכטנברג (המחנה הציוני):>
אתה צריך להקים חברת ארנק.

<היו"ר משה גפני:>
כן. אני אקים חברת ארנק. עם כל הכבוד, בסדר, אתם יושבים כל הזמן ואני משבח אתכם על כך.

<קריאה:>
יושבים שעות.

<היו"ר משה גפני:>
וזה בסדר. ומשנים. עם כל הכבוד, אנחנו מעבירים כאן את הכי הרבה חוקים בחוק ההסדרים. תכף נגיע לסעיף שאתם תבואו, הממשלה או חלק מהממשלה, לא כולם, ותגידו שאי אפשר להעביר דבר כזה בחוק ההסדרים. תכף נגיע לזה. אתמול גם היה לי ויכוח גדול ואמרתי את זה. יש חוק הסדרים ואני שמתי את זה על סדר היום מלכתחילה. אני גם תומך בזה. יש חוקים ששמתי על סדר היום ואני לא תומך בהם. בזה אני תומך. אני חושב שאתם צודקים. חברות הארנק זה דבר שצריך לעבור מן העולם. יש כאן הרבה פרטים, לפי מה שהספקתי ללמוד. המון פרטים וצריך להיכנס לכל דבר ולא להפוך את זה לחוק שכולם יגחכו ויגידו כך אתם מעבירים חוקים במדינת ישראל. מה, אנחנו רפובליקת בננות? היועץ המשפטי והיושב ראש החליטו מה מפצלים ומה לא מפצלים. אני יושב ראש הוועדה ואני נושא באחריות והחברים יודעים שאני מעביר מהר.

אי אפשר לקיים את הדיון הזה. זה לעשות צחוק מעצמנו.

אני מסיים את הדיון כאן. אנחנו נהיה בקשר. אנחנו נראה מה לעשות. בכל מקרה, החוק הזה, אני אומר לך, אלא אם כן יחליפו אותי כיושב ראש הוועדה והקואליציה תשתנה ואני לא יודע מה הולך להיות עם חוק ההסדרה , כרגע נראה שבחודש הקרוב או בחודשיים הקרובים לא הולך להיות שינוי פוליטי. 

<קריאה:>
אתה לא מעודכן.

<היו"ר משה גפני:>
עם הליכוד אי אפשר להיות מעודכן.

<איתן ברושי (המחנה הציוני):>
עם הבית היהודי אתה מעודכן.

<עודד פורר (ישראל ביתנו):>
אני אגיד לך יותר מזה. הוא מעדכן.

<היו"ר משה גפני:>
בכל מקרה, החוק הזה יעבור בזמן הקצר הזה. אם היה חוק שאני רוצה לעשות עליו תרגילים, אני יודע לעשות תרגילים ואני עושה אותם פעם בעשור. אני לא רוצה תרגילים על החוק הזה. אני רוצה להעביר את החוק הזה. החברים רוצים להעביר אותו.

<מיקי רוזנטל (המחנה הציוני):>
אני רוצה להגיד משהו. אנחנו באופוזיציה בעיקרון תומכים בחוק הזה בנוסח הקודם שלו, אבל יש דברים שהביאו לכאן עכשיו כמו למשל כפייה לחלק דיבידנד שזאת התערבות שלטונית חסרת תקדים.

<משה אשר:>
זה היה בכחול.

<מיקי רוזנטל (המחנה הציוני):>
אנחנו לא יכולים לקבל את זה. 

<היו"ר משה גפני:>
הוא אומר שזה פתוח לדיון.

<משה אשר:>
זה היה בכחול.

<מיקי רוזנטל (המחנה הציוני):>
אני יודע מה היה. אני קראתי את הכחול. לפעמים אני בא לכאן מוכן. יש עניינים של הקואליציה ויש עניינים של האופוזיציה. 

<היו"ר משה גפני:>
אני לא דיברתי על קואליציה.

<מיקי רוזנטל (המחנה הציוני):>
אם לא נגיע להבנות, אנחנו נבקש נושא חדש סביב הנושא הזה. אנחנו לא רוצים זה.

<היו"ר משה גפני:>
בינתיים אנחנו ביחד.

<מיקי רוזנטל (המחנה הציוני):>
גם אנחנו יודעים לעשות תרגיל אחד או שניים. אנחנו לא רוצים. בקשתי היא שיבואו בדברים גם עם נציגי הארגונים העסקיים כי יש להם מה להגיד בעניין.

<היו"ר משה גפני:>
אני מסכם את הדיון.

<ג'ק בלנגה:>
משפט אחד שלא דיברו עליו.

<היו"ר משה גפני:>
לא צריך לדבר על הכול. לפעמים צריך גם לעשות תענית דיבור. 

אני מבקש מרשות המסים שתעברו עכשיו על החוק באיזשהו אופן ותדברו גם עם אלה שלא דיברתם, עם לשכת התיאום, נשיאות הארגונים העסקיים ועם התאחדות התעשיינים. דברו עם כולם ותביאו נוסח. נראה היכן אנחנו עומדים עם העניין הזה. אם נצטרך, נפצל את החוק הזה ונקבע לו מועד סיום. אנחנו מדברים על טווח קצר ולא מדברים על טווחים ארוכים. אני לא יכול לקיים דיון בצורה הזאת ואין לי טענות. אני משבח את העבודה שלכם בעניין הזה. אני מבקש שתשכללו את הנייר, שכל חברי הוועדה יקבלו אותו וגם הארגונים. אני לא אקיים את הדיון לפני שילמדו את זה. 

מה אתה רוצה להגיד.

<ג'ק בלנגה:>
משפט אחרון. חשוב להגיד שחלק מכל ההסכמות הכללות כולל הדיונים שעוד לא עלו על הנייר לגבי אפשרות חלוקת דיבידנד, חובת חלוקת דיבידנד, זה בתנאי שיתאפשר בשנת 2017 לחלק דיבידנד מוטב לכלל המשק.

<היו"ר משה גפני:>
אני לא יודע על מה אתה מדבר.

תודה רבה.

<הישיבה ננעלה בשעה 10:50.>

